Christina Egelund
Christina Egelund er en dansk politiker, der repræsenterede Liberal Alliance i Folketinget fra 2015 til 2019. Hun er uddannelses- og forskningsminister i Mette Frederiksens SVM-regering fra december 2022.
Christina Egelund læste lingvistik og litteraturvidenskab på Sorbonne i Paris mellem 2000 og 2003. Hjemme i Danmark nedsatte hun sig som selvstændig erhvervsdrivende fra 2006. Hun driver luksuscampingpladsen Jambo Feriepark ved Saltum Strand i Nordjylland, som hendes familie har ejet siden 1996.
Hun meldte sig som 13-årig ind i Konservativ Ungdom, hvor hun blev formand for lokalafdelingen i Hjørring. Hun var medlem af Det Konservative Folkeparti indtil 2010, men meldte sig derefter ind i Liberal Alliance.
Christina Egelund var Liberal Alliances spidskandidat ved europaparlamentsvalget i 2014, men partiet opnåede ikke repræsentation. I 2015 blev hun valgt til Folketinget i Nordjyllands Storkreds.
Efter Liberal Alliances indtræden i Lars Løkke Rasmussens regering i 2016 blev Egelund partiets politiske ordfører og desuden bl.a. retsordfører. Fra 2018 overtog hun endvidere posten som formand for folketingsgruppen efter Leif Mikkelsen, men ved folketingsvalget i 2019 gik Liberal Alliance tilbage fra 13 til 4 mandater, og Egelund var blandt de mange af partiets MF'ere, der ikke blev genvalgt.
I november 2019 dannede hun et nyt midterparti, Fremad, sammen med Simon Ammitzbøll-Bille, der var udtrådt af Liberal Alliances folketingsgruppe kort efter valget. Det lykkedes imidlertid ikke Fremad at opnå mærkbar folkelig opbakning, og partiet blev nedlagt igen i oktober året efter.
2021-2022 fungerede Egelund som leder af den juridiske tænketank Justitias akademi for jurastuderende, Justitia Akademi. Hun har i 2022 samtidig været særlig politisk udvikler i Dansk Industri.
Egelund meldte sig i 2022 ind i Lars Løkke Rasmussens nye parti Moderaterne, og ved dannelsen af trepartiregeringen mellem Socialdemokratiet, Venstre og Moderaterne i december 2022 blev hun udnævnt til uddannelses- og forskningsminister.